《寄郑苏堪 其二》
清代·周景涛

平生所结痛，一语触千万。以子怀旧恩，怆昔予术困。

贱臣忽见徵，誓以不欺献。私忧欲弥天，末策谁许建。

呀呀涵光殿，浊泪长径寸。凭几三数言，呜咽但九顿。

虮虱不上升，苟活在泥坌。微生纵有口，日夕衔巨恨。

江湖传子诗，无穷抒哀怨。重来望觚棱，感涕念垂宪。

眼中历历事，对酒那忍劝。陵树冬复春，凄凉问社饭。

作者简介：周景涛，字松孙，侯官人。光绪壬辰进士，改庶吉士，历官学部员外郎。